**A Magyar Nemzeti Múzeum *Kereszt-tűzben - Keresztényüldözés a Közel-Keleten* című kiállítása Münchenben várja a közönséget**

**Budapest, Washington, New York és Róma Vatikánváros után 2019. március 27. és április 14. között Münchenben, Magyarország Főkonzulátusán mutatkozik be a Magyar Nemzeti Múzeum *Kereszt-tűzben - Keresztényüldözés a Közel-Keleten* című kiállítása. A Miniszterelnökség Üldözött Keresztények Megsegítéséért és a Hungary Helps Program Megvalósításáért Felelős Államtitkárságának támogatásával a Magyar Nemzeti Múzeum, a Migrációkutató Intézet és az Avicenna Közel-Kelet Kutatások Intézete együttműködésének eredményeként megszületett tárlat már az ötödik helyszínen hívja fel a figyelmet a közelmúlt egyik legsúlyosabb humanitárius katasztrófájára.**

A Közel-Kelet, ahol másfél évezrede élnek együtt különböző vallások és felekezetek hívei, az ISIS terrorszervezet felemelkedésével és térhódításával, illetve az egyéb dzsihadista csoportok támadásainak következtében a közelmúltban radikálisan megváltozott. Míg Szíriában 1920 körül a lakosság egyharmada volt krisztushívő, 2011-ben 5-8%-a, ma pedig csak találgatjuk, hány keresztény maradt hazájában. Irakban sem jobb a helyzet: a 2003-ban még másfél millió keresztény lakos száma 2017-re 250 ezer főre csökkent. Az amerikai Pew Research Center nevű kutatóintézet 2015-ben publikált jelentése szerint a kereszténység követői vallási hovatartozásuk miatt a világ 198 megvizsgált országa közül 102-ben szenvedtek el üldöztetést vagy egyéb hátrányos megkülönböztetést állami vagy nem állami szereplők részéről.

A *Kereszt-tűzben - Keresztényüldözés a Közel-Keleten* kiállítás arra törekszik, hogy felhívja a figyelmet azokra a visszafordíthatatlannak tűnő folyamatokra, amelyek átrajzolták a térség vallási térképét, alapvetően sértik az ott élők emberi jogait és megszüntetik az együttélés évszázados hagyományait. A legfrissebb kutatási eredmények alapján szokatlan installációba ágyazott tárgykollekció, fotó- és videóanyag a sokat szenvedő közösségek közül a keresztényekre fókuszál, miután az elmúlt évek háborús konfliktusai, terrortámadásai példátlan kihívások elé állították híveiket. Az emberek ellen elkövetett erőszak mellett mindennaposakká váltak az épített örökség elleni támadások, amelyek a szimbolikus jelentőségű épületeket és a lakóházakat egyaránt sújtották. A kiállítás látogatóit különböző korú, nemű és képzettségű emberek személyes történetei segítik abban, hogy megértsék mindennek az egyénekre és a családokra gyakorolt hatását.

A kiállítás ugyanakkor a keleti keresztény egyházak sokszínű kulturális hagyományaiból ad ízelítőt, valamint kitér a mai támadások 19. századi és 20. század eleji előzményeire. Az okokat kutatva alapvetően két jelenségre irányítja rá a figyelmet: egyrészt a radikális iszlamista, dzsihadista ideológiára, amelynek célja a keresztények megalázása és megfélemlítése, másrészt pedig arra, hogy ezen ideológia hívei a térség keresztényeit az ellenségnek tartott, „pogány”, szekuláris Nyugattal azonosítják. A következményeket vizsgálva a kiállítás rávilágít az évtizedek óta tartó elvándorlásra, és a nyugati diaszpórák megjelenésére. A magyar kurátorok által alkotott kiállítás a Közel-Kelet keresztény közösségei mellett figyelmet fordít az ISIS-re és más terrorszervezetekre is, hangsúlyozva, hogy a szélsőséges, dzsihadista csoportok és a muszlimok közé semmi esetre sem tehető egyenlőségjel.

A különleges tárlat a drámai pillanatok, a kilátástalanság, az állandó veszély bemutatása ellenére nem pesszimista hangvételű. Bemutatja a reménységet tápláló kezdeményezéseket, amelyeknek célja a probléma hangsúlyozása mellett az otthonmaradás, az újjáépítés és a hazatérés elősegítése.

A kiállítás a nagy múltú Magyar Nemzeti Múzeum, a közép-európai ország és az iszlám világ kapcsolatának múltjával, jelenével és jövőjével foglalkozó Avicenna Közel-Kelet Kutatások Intézete, és az interdiszciplináris kutatásokat végző Migrációkutató Intézet együttműködésének a gyümölcse. Az egyedülálló összeállítás először 2017 őszén a Magyar Nemzeti Múzeumban, majd 2018 tavaszán Washingtonban és New Yorkban, ősszel Rómában aratott sikert.

Főkurátor: Dr. Speidl Bianka (Migrációkutató Intézet)

Szakértő, kurátor: Horváth-Sántha Hanga (Migrációkutató Intézet)

Szakértő, kurátor: Mércz András (Avicenna Közel-Kelet Kutatások Intézete)

Szaktanácsadó: Dr. Kiss Etele (Magyar Nemzeti Múzeum)

Projektkoordinátor: Varga Lujza (Magyar Nemzeti Múzeum)

A kiállítás utaztatása a Miniszterelnökség Üldözött Keresztények Megsegítéséért és a Hungary Helps Program Megvalósításáért Felelős Államtitkárságának támogatásával valósul meg.

**„Im Kreuzfeuer**

**Ausstellung über die Christenverfolgung im Nahen Osten**

**27.03-14.04.2019**

**Generalkonsulat von Ungarn in Bayern**

**(Mauerkircherstraße 1A, 81679 M**